[{"text_idx": "#000000", "text": "Rhodd bywyd rhwng dwy chwaer"}, {"text_idx": "#000001", "text": "Pan glywodd Sharon Jones fod angen aren newydd ar ei chwaer iau, Delyth, wnaeth hi ddim meddwl ddwywaith cyn cynnig trawsblannu un o'i harennau ei hun."}, {"text_idx": "#000002", "text": "Mae'r ddwy chwaer bellach yn gwella o lawdriniaeth sydd wedi trawsnewid bywyd Delyth a ddaeth yn agos at golli ei bywyd wedi i'w harennau fethu bron i ddwy flynedd yn o\u0302l."}, {"text_idx": "#000004", "text": "\"Mi gynigiodd Sharon cyn gynted ag y clywodd hi,\" meddai Delyth, sy'n 41 am rodd ei chwaer sydd dair blynedd yn hy\u0302n na hi."}, {"text_idx": "#000005", "text": "\"Do'n i ddim yn coelio ei bod hi wedi gwneud y ffasiwn beth. O'n i'n gwerthfawrogi gymaint be oedd hyn yn mynd i feddwl i fi ond i ryw raddau do'n i ddim yn sylweddoli faint o wahaniaeth fydde fo'n ei wneud i fi - dim tan ar o\u0302l y llawdriniaeth.\""}, {"text_idx": "#000006", "text": "Dechreuodd problemau iechyd Delyth pan wnaeth haint dw\u0302r achosi gwenwyn gwaed, sepsis, gan arwain at gyflwr prin ond difrifol o'r enw DIC (disseminated intravascular coagulation) sef clotio yn yr arennau sy'n golygu eu bod nhw'n stopio gweithio."}, {"text_idx": "#000007", "text": "Ar o\u0302l i ambiwlans fynd a\u0302 hi i'r ysbyty ar frys, dechreuodd ei thraed a'i dwylo droi'n ddu ac fe ymddangosodd brech dros ei chorff i gyd."}, {"text_idx": "#000008", "text": "Rhoddwyd cyffuriau gwrth fiotig cryf i Delyth i drin yr haint a dywedwyd wrthi bod angen iddi gael dialysis yn syth."}, {"text_idx": "#000009", "text": "Oni bai iddi gael ei thrin fe fyddai ei holl organau wedi bod mewn perygl o fethu."}, {"text_idx": "#000010", "text": "\"Mi roeddan nhw'n deud wrtha' i wedyn nad oedd ganddyn nhw lawer o ffydd y baswn i'n dod drwyddi,\" meddai Delyth sy'n fam i Chloe."}, {"text_idx": "#000011", "text": "\"Daeth fy chwaer i fyny o Merthyr ac mi ddudodd hi'n syth, reit, geith hi'n aren i."}, {"text_idx": "#000012", "text": "\"Wedyn o fanna 'mlaen dyma hi wedyn yn cysylltu efo'r nyrs transplant yn Ysbyty Gwynedd a chael profion seicolegol, heb so\u0302n am y profion iechyd ei hunain i weld os oedd hi'n match."}, {"text_idx": "#000013", "text": "\"Ddaru hynna' gymryd yn agos at flwyddyn - yr holl betha' roedd rhaid iddi hi fynd drwyddyn nhw i weld os oedd hi'n mynd i allu byw hefo un aren a'r holl brofion eraill.\""}, {"text_idx": "#000014", "text": "Treuliodd Delyth 18 mis yn cael triniaeth dialysis tra roedd Sharon yn cael profion i weld a oedd ei harennau'n addas i'w trawsblannu."}, {"text_idx": "#000018", "text": "\"Mae o'n benderfyniad mawr i unrhyw un ei wneud, ond iddi ei wneud o mor sydyn. Ro'n i'n poeni i ryw raddau; oedd hi wedi meddwl hyn trwadd yn iawn?"}, {"text_idx": "#000020", "text": "\"Da ni wastad di bod reit agos. Mi rydan ni'n debyg - roeddan nhw'n aml yn deud bod ni'n edrych fel efeilliaid er bod tair blynedd rhyngon ni - ond mae o'n bendant wedi'n gwneud ni'n agosach - mae na fond gwahanol rhyngon ni rw\u0302an.\""}, {"text_idx": "#000021", "text": "Ond mae 'na sgil effaith annisgwyl wedi bod meddai Delyth - mae hi wedi troi o fod yn rhywun sy'n licio bwyd sawrus i fod yn ysu am fwyta fferins - un o wendidau Sharon hefyd. Ac mae hi'n beio aren ei chwaer am ei dant melys newydd!"}, {"text_idx": "#000023", "text": "\"Dwi 'di sylwi ers cael yr aren a dod adra o'r ysbyty mod i'n chwilio am rwbeth melys o hyd, a dim jyst petha fel siocled ond swi\u0302ts - y licrish coch 'na efo peth gwyn yn y canol!\""}, {"text_idx": "#000025", "text": "\"Maen nhw'n dweud ei fod reit gyffredin efo pobl sy 'di cael heart transplant - eu bod nhw'n cymryd rhai agweddau o'r donor sy' 'di pasio - ond does na ddim gymaint o so\u0302n am hynny efo pobl sy' 'di cael aren newydd - ond dwi'n berffaith saff mai dyna ydio,\" meddai Delyth."}, {"text_idx": "#000026", "text": "Bydd Delyth i ffwrdd o'i gwaith fel swyddog prawf yn Llys y Goron Caernarfon am gyfnod eto er mwyn gwella yn iawn."}, {"text_idx": "#000028", "text": "\"Mi wnes i ddweud yn syth bin, cyn gynted ac y gwnes i glywad mai'r cwbl oedd hi'n gallu ei gael er mwyn bod yn well oedd cael y llawdriniaeth."}, {"text_idx": "#000030", "text": "Ar o\u0302l gwneud y penderfyniad yn syth a threulio'n agos at flwyddyn yn cael bob math o brofion doedd Sharon ddim yn synnu bod ei haren yn gweddu'n dda i gorff Delyth."}, {"text_idx": "#000031", "text": "Meddai: \"Tasach chi'n gweld y ddwy ohonan ni, 'dan ni'n edrych yr un peth a 'da ni reit debyg mewn bob math o bethau so oedd o bach yn obvious mai fi fysa'r match gora'."}, {"text_idx": "#000034", "text": "\"Mae'n wahanol i Delyth, roedd hi'n sa\u0302l ac yn cael gwneud ei hun yn well, lle ro'n i'n hollol iach ac yn gwneud fy hun yn sa\u0302l,\" meddai."}, {"text_idx": "#000035", "text": "\"Ond mae o werth o'n diwadd achos mae Delyth wedi mynd o fywyd lle roedd hi'n gorfod mynd i dialysis dair gwaith yr wsos i fod yn rhydd o hynny."}, {"text_idx": "#000036", "text": "\"Mai'n gorfod cymryd tabledi bob dydd, ond o leia' dydi hi ddim yn gorfod mynd i'r uned ac ista am oriau ar y peiriannau.\""}, {"text_idx": "#000037", "text": "Roedd y llawdriniaeth i dynnu aren Sharon yn cymryd tua phedair awr gyda Delyth yn mynd i'r theatr yn syth ar ei ho\u0302l am lawdriniaeth ddwy awr i dderbyn yr aren."}, {"text_idx": "#000038", "text": "Wnaeth hi feddwl am y goblygiadau i'w iechyd ei hun yn y dyfodol?"}, {"text_idx": "#000039", "text": "\"Ma' nhw'n mynd drwy bob dim felly efo ti ond a deud y gwir nes i ddim meddwl - dwi o hyd di bod yn hogan reit iach ... os dwi'n cael ryw fath o salwch, dwi'n dod drosta fo reit sydyn."}, {"text_idx": "#000041", "text": "\"Ond mi fyddan 'nhw'n checio arna i bob blwyddyn i wneud yn siw\u0302r fod bob dim yn iawn ac os fysa rhywbeth yn digwydd i fi, mi fysan nhw'n fy rhoi i ar y rhestr yn syth bin i gael trawsblaniad yn y dyfodol.\""}, {"text_idx": "#000042", "text": "Yr unig effaith meddai Sharon ydy bod yn rhaid iddi fod yn fwy gofalus gyda phethau fel tabledi lladd poen ac alcohol a cheisio byw bywyd iach gan fod yr un aren sydd ganddi ar o\u0302l yn gorfod gweithio'n galetach."}, {"text_idx": "#000043", "text": "Mae'r holl brofiad wedi gwneud i Sharon edrych ar fywyd yn wahanol ac mae ganddi agwedd bositif iawn ar fywyd."}, {"text_idx": "#000047", "text": "Y drefn o roi organnau"}, {"text_idx": "#000050", "text": "Prif StraeonBalchder teulu o Gymru dros gyflwyno Cyfraith JadeCyhoeddwyd2 awr yn o\u0302l'Llawenydd' wrth ailddechrau Papur Sain CeredigionCyhoeddwyd3 awr yn o\u0302l'Dim angen' llysgennad brenhinol i be\u0302l-droed CymruCyhoeddwyd3 awr yn o\u0302l"}, {"text_idx": "#000052", "text": "'Llawenydd' wrth ailddechrau Papur Sain Ceredigion"}, {"text_idx": "#000058", "text": "'Hiraeth ac ansicrwydd yn naturiol': cyngor i fyfyrwyr newydd"}]